Hnačka

Hnačka je riedka až vodnatá stolica častejšia ako 3 až 5-krát denne. Je prejavom ochorení tráviaceho systému, ale môže byť aj sprievodným znakom iných, menej vážnych ochorení. Bežná hnačka by mala prejsť po jednom alebo dvoch dňoch.
Hnačka patrí medzi najúčinnejšie obranné mechanizmy organizmu. Telo sa tak zbavuje škodlivých látok a baktérií, ktoré vyvolali zápalový stav slizníc žalúdka a čriev. Práve očistná úloha hnačky spôsobuje, že lekári namiesto užívania tabliet radia pacientom, aby vydržali nepríjemné, ale spravidla krátkodobé ťažkosti.
Zdravý človek sa po nej cíti iba zoslabnutý, ale pre dojčatá, malé deti, starých ľudí, pacientov s dehydrovaným organizmom v dôsledku inej choroby alebo pre rekonvalescentov môže mať nebezpečné následky. V takýchto prípadoch je potrebná rýchla zdravotná pomoc.
Ak žena užíva antikoncepčné tablety a dostanete hnačku, pričom hnačka trvá 24 hodín, ochrana pred otehotnením nie je dostatočná, a preto je potrebné použite ešte ďalších spôsobov ochrany pred počatím do konca cyklu.
Návšteva krajín s horúcim podnebím nesie so sebou riziko vzniku hnačky zapríčinenej baktériami, ktoré sa nachádzajú v nečistej vode a v kontaminovanom mlieku či potrave.

Domáca liečba

V domácich podmienkach je možné si pomôcť obmedzením alebo prísunom určitých látok. Medzi najobľúbenejšie domáce prostriedky patrí pektín, svätojánsky chlieb v prášku, jačmenná kaša, banány, švajčiarsky syr a silná káva. Nesnažiť sa však okamžite odstrániť nepríjemné príznaky a zastaviť nadmernú peristaltiku. Týmto spôsobom sa iba predĺži prítomnosť škodlivých látok v črevách.
Vo výnimočných prípadoch užiť tabletku proti hnačke, napr. živočíšne uhlie, tabletky obsahujúce Lactobacillus, alebo liek na predpis lekára. Väčšinou ide o preparáty na upokojenie črevnej peristaltiky, napr. loperamid či difenoxylát. Zmierňujúce účinky majú aj antacidá obsahujúce hydroxid hlinitý.
Dôležitá je rehydratácia organizmu (príjem vody a elektrolytov), aby sa priebežne dopĺňal úbytok vody aj minerálov v organizme a predišlo sa tak odvodneniu.
Na doplnenie úbytku glukózy a minerálnych solí treba podávať predovšetkým nápoje obsahujúce soľ a cukor. Naopak sóda, kola ani ďalšie nápoje s bublinkami neprospievajú pre plyn, ktorý obsahujú.
Pri hnačkovom stave treba konzumovať len číre tekutiny, ako je kurací vývar, rôsoly a pod. Vývary z hovädzieho mäsa nie sú vhodné pre dojčatá, mladšie deti a osoby, ktoré majú alergiu na niektoré druhy potravín.
Mliečne výrobky môžu organizmu postihnutému hnačkou uškodiť bez ohľadu na to, či je príčinou ťažkostí neznášanlivosť laktózy, alebo bakteriálna či vírusová nákaza. Pri nepríjemných rekciách po vypití mlieka ako plynatosť, bolesti brucha a hnačka treba vylúčiť pokrmy s obsahom laktózy z jedálneho lísta. Ide o väčšinu mliečnych výrobkov, s výnimkou jogurtov a niektorých dozrievajúcich syrov, napr. čedaru.
Vôbec by sa nemali jesť fazuľa, kapusta a ružičkový kel. Niektoré potraviny s vysokým obsahom ťažko stráviteľných zložených sacharidov, najmä chlieb, cestoviny a ďalšie produkty zo pšeničnej múky, jablká, hrušky, broskyne a slivky, či ovsené vločky a kukuričné lupienky, zemiaky a otruby, môžu zosilňovať hnačky. Žalúdočné a črevné ťažkosti môže skomplikovať aj zmrzlina.